Document ID: 32006D0209

ODLOČBA KOMISIJE
z dne 9. marca 2006
o odobritvi odstopanj za uskladitev statističnih sistemov držav članic z Uredbo Evropskega parlamenta in Sveta (ES) št. 1161/2005
(notificirano pod dokumentarno številko C(2006) 706)
(Besedilo v češkem, danskem, angleškem, estonskem, finskem, francoskem, grškem, madžarskem, malteškem, portugalskem, slovaškem, slovenskem in švedskem jeziku je edino verodostojno)
(2006/209/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1161/2005 Evropskega parlamenta in Sveta z dne 6. julija 2005 o uvedbi četrtletnih nefinančnih računov institucionalnih sektorjev (1), in zlasti člena 3(4) Uredbe,
ob upoštevanju zahtevkov Češke republike, Kraljevine Danske, Republike Estonije, Helenske republike, Irske, Republike Ciper, Velikega vojvodstva Luksemburg, Republike Madžarske, Republike Malte, Portugalske republike, Republike Slovenije, Slovaške republike, Republike Finske, Kraljevine Švedske ter Združenega kraljestva Velika Britanija in Severna Irska,
ob upoštevanju naslednjega:
(1)
Uredba (ES) št. 1161/2005 določa seznam četrtletnih podatkov, ki jih je treba posredovati od 3. januarja 2006 dalje.
(2)
Člen 3(4) Uredbe (ES) št. 1161/2005 določa, da Komisija lahko sprejme odstopanja od te uredbe, če nacionalni sistemi zahtevajo obsežnejšo prilagoditev. Taka odstopanja ne smejo trajati več kot tri leta od datuma začetka veljavnosti Uredbe.
(3)
Številni organi držav članic so z dopisom zaprosili za odobritev odstopanj na podlagi člena 3(4) Uredbe (ES) št. 1161/2005.
(4)
Iz informacij, predloženih Eurostatu, so zahtevki držav članic za odstopanja upravičeni zaradi potrebe po obsežnejših prilagoditvah nacionalnih statističnih sistemov, da se zagotovi skladnost z Uredbo (ES) št. 1161/2005. Uvedba četrtletnih nefinančnih računov institucionalnih sektorjev zahteva dodatne vire podatkov, razvoj novih statističnih orodij ter oblikovanje in izvajanje sistema, ki omogoča rezultate v kratkih rokih. Zato je treba zahtevana odstopanja odobriti -
SPREJELA NASLEDNJO ODLOČBO:
Člen 1
Odstopanja v skladu s pogoji in omejitvami, določenimi v Prilogi, se odobrijo državam članicam, ki so navedene v Prilogi, da se zagotovi uskladitev njihovih nacionalnih statističnih sistemov z Uredbo (ES) št. 1161/2005.
Člen 2
Ta odločba je naslovljena na Češko republiko, Kraljevino Dansko, Republiko Estonijo, Helensko republiko, Irsko, Republiko Ciper, Veliko vojvodstvo Luksemburg, Republiko Madžarsko, Republiko Malto, Portugalsko republiko, Republiko Slovenijo, Slovaško republiko, Republiko Finsko, Kraljevino Švedsko ter Združeno kraljestvo Velika Britanija in Severna Irska.
V Bruslju, 9. marca 2006

Labels: 12
18
15
19